<classify> Mchezaji huyo kwa sasa yupo katika wakati mgumu hasa kutokana na utata uliogubikwa kuhusu mkataba wake na klabu yake hiyo, ambapo kwa upande wake anasema kuwa mkataba wake umemalizika huku klabu hiyo ikisema kuwa bado anao mwaka mmoja wa kuendelea kuwatumikia.Akizungumza na gazeti hili, Messi alisema kuwa kwa jina linavyosikika katika vyombo vya habari ni tofauti kabisa na kiwango cha maisha anayoishi, kwani anaishi kwa dhiki sana.Alisema kwa mchango wake katika medani ya soka hapa nchini alikuwa akitakiwa kuishi maisha ya kati au hata ya juu kabisa kutokana na namna ambavyo amesaidia kuanzia timu yake hadi timu ya Taifa.Alisema kuwa kwa sasa anaendelea kuishi kwa kaka yake Hamis Ramadhan waliozaliwa baba mmoja na mama tofauti huku chumba hicho ni mali ya kaka yake huyo ambapo wanatumia chumba kimoja.Wanaishi eneo la Keko Machungwa na hali ya chumba hicho ni cha kawaida huku wakiwa wanaishi mazingira ya kawaida kabisa, kwa upande wake alisema kuwa aliahidiwa kuwa angepewa kodi ya nyumba kila mwezi lakini hajapewa hadi sasa.Alisema kuwa hata baada ya kuandika barua mara kwa mara za kukumbushia suala hili, hakuna lolote alilofanyiwa kazi hadi sasa na ndio sababu za kutaka kuondoka klabuni hapo.Alisema kuwa hali kama hiyo inatokana na sababu mbalimbali huku sababu kubwa, ikiwa ni kushindwa kupewa fedha stahili kama sehemu ya mshahara pamoja na mapato mengine.Alisema kuwa akiwa kama mchezaji wa mpira kwenye klabu kubwa ambayo imeitumikia kwa muda mrefu alikuwa akistahili kuishi katika mazingira ambayo yanamwezesha kufanya mengi kama mwanamichezo.Aliongeza kuwa katika maisha hayo ya kukaa chumba kimoja na kaka yake yanamwathiri pia kisaikolojia hasa akiangalia ni kwa namna gani wachezaji wenzake ambavyo wanaishi.Mimi naweza kusema kuwa ni vema tu hata hivyo mkataba umeisha nikaondoka na kupata mwelekeo wa soka mahala pengine ili angalau niweze kusonga mbele zaidi kimaisha labda mapato yatakuwa angalau, alisema mchezaji huyo.Aliongeza: Nimeanza kucheza soka muda mrefu hadi kuja kusajiliwa na klabu ya Simba na nilikuwa najua kuwa mambo yanakuja kuwa safi ila dah, naona kama kazi bado ni kubwa mno, alisema mchezaji huyo.Mchezaji huyo ambaye ameonesha nia ya kuihama klabu hiyo kama njia mojawapo ya kujitafutia maisha na ameonesha nia ya kuhamia klabu ya Azam FC, alisema kuwa ameshangazwa na kitendo cha kuwapo kwa mikataba miwili tofauti kuhusiana na utumikiaji wake kwenye klabu ya Simba.Alisema kuwa kwa mkataba alionao yeye unamuonesha kuwa anatakiwa kuitumikia klabu hiyo kwa miaka miwili huku ule uliopelekwa katika ofisi za Shirikisho la Mpira wa Miguu Tanzania TFF, unaonesha kuwa ana mkataba wa miaka mitatu.Mwenyekiti wa Kamati ya Usajili wa Simba, Zakaria Hanspoppe alikiri klabu hiyo kudaiwa na mchezaji huyo, lakini alisema linazungumzika na kila kitu kitakuwa sawa.Alisema kuwa Messi ni mchezaji mwenye mchango mkubwa sana kwa timu hiyo na hakuna sababu ya kumwacha na kuna kila sababu ya kumsikiliza na kufuatilia malalamiko yake.Hali kama hiyo inampatia wakati mgumu mchezaji huyo kuhamia klabu nyingine kwa sasa suala hilo lipo kwenye Kamati ya Sheria na Hadhi ya Wachezaji.Kuhusu kutaka kujiunga na Azam FC, juzi msemaji wa klabu hiyo Jaffar Idd alisema kuwa kwa sasa hawana haja na mchezaji huyo hadi pale atakapomalizana na klabu yake ya sasa.  <topic>: michezo 